Bording, den 5. januar 2022

***Bording Forsamlingshus' ansøgning om penge fra Borgerbudgettering.***

Bording Forsamlingshus har i over 40 år været samlingspunkt for alle livets store markeringer. Det være sig barnedåb, 18 års fødselsdag, forlovelsesfest, bryllup, runde fødselsdag, sølv- , guld- og krondiamantbryllup og - ved livets afslutning - mindekomsammen.

Det er vel de færreste indbyggere i Bording og omegn, der ikke har været til en eller andet fest i Bording Forsamlingshus. Og det er jo ikke kun indbyggere i Bording, der bruger vores hus. Vi har lejere fra hele Midtjylland, som er glade for størrelsen på huset. Når der bliver indbudt til Tamilsk forlovelsesfest er det ikke usædvanligt, at der i løbet af dagen har været over 500 gæster på besøg.

De sidste 8-10 år har vi haft en sund økonomi i forsamlingshuset med mange udlejninger og så har vi haft stor succes med at holde "Spis-sammen" arrangementer siden 2013.

Mange arrangementer betyder selvfølgelig også mange gæster og mange gæster slider på huset. Vi har løbende holdt huset ved lige og har ved hjælp af den gode økonomi, fonde og frivilligt arbejde fået shinet forgangen op, skiftet bordblader og seneste fjernet skabe i køkkenet, syet nye gardiner og skiftet de fleste vinduer. Desuden bliver der løbende malet, når der trænger.

For et par år siden begyndte vi at spare sammen til nye dame- og herretoiletter, for de trænger virkelig til en overhaling. Desværre kom Corona og vores hus blev lukket ned og kassen drænet. Ingen gæster - ingen penge, men stadig de sædvanlig udgifter, som vi virkelig skar ind til benet. Da vi endelig måtte åbne lidt op igen gjorde vores rengøringshjælp rent gratis, for at hjælpe med at holde huset kørende. Vi fik hjælp af byens borgere som med donationer til huset hjalp os med at holde hovedet oven vande.

Corona har igen lukket huset og vores toiletter trænger stadig til en make-over. Og det er så her, at Borgerbudgettering kommer ind i billedet.

Vi vil gerne ansøge om kr. 85.000 til at dække nogle af udgifterne til et ny dametoilet og et nye herretoilet samt et nyt gulv, således at vi nemmere kan holde specielt herretoilettet lugtfrit. Nogle personer har store problemer med afstandsbedømmelse til urinalerne og det efterlader desværre nogle grimme duftspor.

Vi har fået et tilbud fra H&M Gulve på kr. 43.750 til at lægge et lag flydespartel og 3 lag lak i forgangen og ud på de tre toiletter, således at vi slipper for dørtærskler og dermed også gør rengøringen meget nemmere. Det tredje toilet er vores handicaptoilet, som ligger i forbindelse med de andre og derfor også skal have nyt gulv, men eller er i fin stand, idet det er nyere.

Desuden har vi fået et tilbud på kr. 36.694 til alt VVS arbejde. Det vil sige nye toilette og urinaler, udskiftning af håndvaske og armaturer samt div. rør og timeløn.

De sidste par tusinde til op til de 85.000 skal bl.a. bruges på maling og nye lofter.

Vi kan ikke få renoveret toiletterne for kr. 85.000, idet nye skillevægge og døre koster i omegnen af kr. 25.000, som vi selv vil forsøge at fremskaffe, men det vil absolut være en kæmpe hjælp.

Vi håber en positiv behandling af vores ansøgning, som bestemt er til glæde for mange af byens borgere.

Med venlig hilsen

Bestyrelsen i Bording Forsamlingshus

/Karina Aagaard Ankerstjerne